จับแดงง่ายกว่าจับระเบิดทายท้าวิชามาร

“The surreal investigation” ตามสำนวน BBC ผ่านไป 9 วัน ตำรวจ ทหาร หน่วยข่าวกรองทั้งหลาย ยังจับคนร้ายวางระเบิด 7 จังหวัดภาคใต้ไม่ได้ ทั้งที่วันแรกชี้เป้าอย่างมั่นใจ “การเมือง” “เรื่องประชามติ”
22 ส.ค. 2559

ใบตองแห้ง
 
“The surreal investigation” ตามสำนวน BBC ผ่านไป 9 วัน ตำรวจ ทหาร หน่วยข่าวกรองทั้งหลาย ยังจับคนร้ายวางระเบิด 7 จังหวัดภาคใต้ไม่ได้ ทั้งที่วันแรกชี้เป้าอย่างมั่นใจ “การเมือง” “เรื่องประชามติ”
ซึ่งจะเป็นฝีมือใครไปไม่ได้ นอกจากนายทักษิณ เอ๊ย นายภาคใต้ ชินวัตร กับพลพรรคเสื้อแดงทั้งหลาย
ซ้ำร้าย ยังตามมาด้วยข่าวพาดหัวใหญ่ “จับหนุ่มสันกำแพงเผาโลตัส” โห คนสันกำแพงนี่แม่-ชั่วเหมือนทักษิณหมดเลยนะครับ แถมทหารกวาดจับ นปช. ทั้งใต้ เหนือ อีสาน ไม่เว้นกระทั่งแม่ค้าพริกแกง ทำให้สื่อกระแสหลักและสังคมออนไลน์ยิ่งมั่นใจ พวกเสื้อแดงเตรียมใช้ครกสากพริกเกลือก่อวินาศกรรมทั่วไทย ปลุกความเกลียดชังขนานใหญ่ คนเสื้อแดงในกรุงเทพฯ แทบไม่กล้าออกจากบ้าน กลัวโดนรุมกระทืบตาย
ที่ไหนได้ ผ่านไป 2-3 วันโอละพ่อ รอง ผบ.ตร.ล่องใต้พบ “ใช้ตีนจับแพะ” ทหารโวยตำรวจใหญ่ ตอนแรกผบ.ตร.ยังยืนกราน แม้ไม่ใช่มือระเบิดก็ผิดฐานครอบครองระเบิด แต่อ้าว ผ่านไปอีกวันไหงแอบปล่อย ไม่ตั้งข้อหาซักอย่าง ปล่อยหนุ่มสันกำแพงบินกลับบ้านนุ่งขาวห่มขาวล้างซวย
 “เข้าคุกเพราะซื้อถั่ว” อย่างนี้ก็มีด้วย ถ้าเป็นประเทศเสรี คงโดนฟ้องกลับระนาว แต่นี่โดนคุมตัวด้วย ม.44 ติดคุกฟรีฟ้องใครไม่ได้
ขณะที่ 15 นปช.อายุเฉลี่ย 50-70 ถูกพาไปลงทะเบียนผู้สูงอายุในค่ายทหาร สอบเค้น 7 วันหาความเกี่ยวข้องกับระเบิดไม่ได้ สุดท้ายโดนข้อหาชุมนุมเกิน 5 คน + อั้งยี่ซ่องโจร ฐานตั้งพรรคแนวร่วมปฏิวัติประชาธิปไตยจ้องล้มรัฐบาล ฝักใฝ่คอมมิวนิสต์ !
ความผิดอย่างนี้ยังมีด้วย ในยุคทัวร์จีนมีพระคุณ คนไทยหันไปประท้วงทูตสหรัฐฯ นายกฯ แนะนำ ครม.อ่านหนังสือสีจิ้นผิง (ซ้ำรัฐบาลยังเคยส่งผู้ลี้ภัยอุยกูร์กลับจีนแต่ไม่ยอมรับเป็นสาเหตุระเบิดราชประสงค์)
เอาละ ขอบคุณรองนายกฯ ผบ.ตร. ที่ยืนยันว่า 15 คนไม่เกี่ยวระเบิด แต่ถามหน่อย ทหารไปเอาตัวเขามาทำไม ไปคุมตัวจากบ้านตอน 06.00 น.วันที่ 13 ส.ค.โดยพร้อมเพรียงกัน นี่แปลว่าได้ข่าวมั่วๆ มา เชื่อว่าไอ้พวกนี้วางระเบิดใช่ไหมแต่พอพบว่าไม่ใช่ ก็ยังโดนข้อหาอั้งยี่ซ่องโจร ทั้งที่เรื่องตั้งพรรค ฝ่ายทหารก็รู้มานานแล้ว ไม่เห็นจับแต่พอเอาตัวมาแล้วไม่เกี่ยวกับระเบิดก็ตั้งข้อหาเสียเลยใช่ไหมครับ
ครั้นเอาตัวมาส่งศาลทหารขอฝากขัง ทนายความเตรียมหลักทรัพย์ไปพร้อม ก็ประกันตัวไม่ได้ เพราะ 15.30 น.ศาลหมดเวลาทำการ แต่วันเดียวกันศาลทหารขอนแก่นเปิดถึงสองทุ่ม รับฟ้อง “ไผ่ ดาวดิน”
สังคมไทยอาจบอกว่าช่างหัวมัน พวกเสื้อแดงสมควรโดนอยู่แล้ว อ้าว แล้วความปลอดภัยในชีวิตทรัพย์สินของประชาชนละครับ จับมือระเบิดไม่ได้ จับเสื้อแดงได้ พอใจแล้ว? ก็เอาที่สบายใจ
จับเสื้อแดงจับง่าย จับแล้วโวยไม่ได้ สื่อหลัก สังคมออนไลน์ ผู้มีชื่อเสียง ปรักปรำไปแล้วพอรู้ว่าผิดตัว ก็ทำเฉยได้ ลอยหน้าลอยตา ไม่ต้องรับผิดชอบอะไร คนสำคัญในรัฐบาล พูดผิดพูดใหม่ได้นะ ปีหน้าเกิดระเบิดอีก ก็ชี้เป้าเสื้อแดงได้อีก เหมือนระเบิดราชประสงค์ ก็ไปลง “ไอ้อ๊อด” ที่ป่านนี้ยังไม่เห็นตัวตน
โทษเสื้อแดงง่ายกว่าพูดเรื่องประสิทธิภาพของรัฐ ไม่ว่าเรื่องจับคนร้ายวางระเบิด หรือปัญหา 3 จังหวัดใต้
 